**PODPORNÉ OPATRENIA VO VÝCHOVNO-VZDELÁVACOM PROCESE**

Cieľ a poslanie školy vychádza z princípov výchovy a vzdelávania v § 3 zákona 245/2008. V rámci týchto princípov sa naša škola hlási aj k princípom inkluzívneho vzdelávania (§3 písm. d), ktoré je „*uskutočňované na základe rovnosti príležitostí, rešpektovania výchovno-vzdelávacích potrieb, individuálnych osobitostí a aktívneho zapojenia všetkých žiakov do výchovy a vzdelávania"*. A nielen žiakov, ale aj všetkých zúčastnených v školskom prostredí – t. j. rodičov i zamestnancov v spolupráci so zriaďovateľom, radou školy, centrom poradenstva a prevencie a ďalšími externými organizáciami.

Systém podpory a práce postavený na rozvoji človeka v školskom prostredí vychádza z podporných úrovní 1. – 5. stupňa definovaných v § 131 školského zákona a bližšie popísaných ministerstvom školstva najmä v podpornej úrovni [1. stupňa](https://www.minedu.sk/data/att/22169.pdf) a [2. stupňa](https://www.minedu.sk/data/att/22168.pdf). To zahŕňa premenu školy na učiace sa spoločenstvo, demokratické prostredie s kritickým myslením, budovanie zdravých vzťahov, podpory duševného zdravia či kultúry rešpektu a úcty. Úlohy zamestnancov sú síce rôzne, ale vzájomne sa dopĺňajú, prelínajú a smerujú ku komplexnému rozvoju človeka. Pedagogický zbor, ktorý pôsobí v podpornej úrovni 1. stupňa (§ 131 ods. 2 šk. zákona) najbližšie k žiakom ako kľúčová vzťahová osoba, je v našej škole doplnený o **školský podporný tím** (§ 84a, ďalej len ŠPT) zákona 138/2019), ktorý intenzívne napomáha podpore vzťahov pedagogických zamestnancov a rodičov na ceste k žiakom. Takýto tím je zložený z odborných a pedagogických zamestnancov, ktorí spoločne vytvárajú tímovú prácu v školskom prostredí.

Od školského r. 2020/2021 nastúpila naša škola na **cestu k inkluzívnemu vzdelávaniu** otvorením sa pre nové profesie a činnosti so snahou budovať inkluzívnu klímu a kultúru. Inkluzívna cesta je zameraná na široký rozvoj podporných opatrení:

* + - podporu každého žiaka, zákonného zástupcu a všetkých zamestnancov školy v tom, čo potrebujú k svojmu rastu,
		- poskytovanie komplexnej podpory na škole **školským podporným tímom** – najmä ako prevencia a včasné vyhľadávanie a riešenie problémov,
		- budovanie vzťahového trojuholníka dieťa, rodič a učiteľ,
		- zameranie viac na formatívne (seba)hodnotenie a reflexiu.

Naša škola je otvorená pre vzdelávanie všetkých žiakov v našej spádovej oblasti v rozsahu a kvalite zodpovedajúcej individuálnym potrebám žiaka, triedy a školy. Pri práci využívame inkluzívny prístup, aby každé dieťa bolo vnímané ako jedinečné a necítilo sa odmietané. Chceme tak zabezpečiť ústavný rovný prístup k vzdelávaniu pre všetkých žiakov, primeraný rozvoj ich schopností, dosiahnutie primeraného stupňa vzdelania a ich primeraného začlenenia do spoločnosti. Naša škola podľa § 145a a 145b poskytuje žiakom podporné opatrenia, aby sa žiaci mohli plnohodnotne zapájať do výchovy a vzdelávania a rozvíjať seba ako človeka, osobnosť či svoje vedomosti, zručnosti a schopnosti. Škola poskytuje podporné opatrenia (ďalej PO) podľa Katalógu podporných opatrení, tohto školského vzdelávacieho programu a v prípade potreby aj podľa Individuálneho vzdelávacieho programu (ďalej IVP).

**AKTÉRI PODPORNÝCH OPATRENÍ**

**Triedny učiteľ**

Triedny učiteľ je **kľúčovým pilierom** podpory žiakov. Počas výchovno-vzdelávacej činnosti primárne zodpovedá za **koordináciu činnosti na podporu budovania pozitívnej** klímy triedy, riešenie žiackych konfliktov, vytváranie zdravých vzťahov, identifikáciu potrieb, prekážok a rizík, tiež hľadanie zdrojov na/a ich zmiernenie. Tieto činnosti realizuje v spolupráci s pedagogickým asistentom, vychovávateľom, ostatnými PZ, ktorí pôsobia v triede. Vykonáva pedagogickú diagnostiku, intervenciu, základné výchovné a kariérové usmerňovanie. Podpora zohľadňuje potreby a prekážky dieťaťa/žiaka a realizuje sa formou jednoduchých úprav metód a foriem vzdelávania v školskej i domácej príprave. Podpora sa poskytuje každému dieťaťu/žiakovi, ktoré/ktorý to potrebuje. Najlepšia úprava je taká, ktorá platí pre všetky deti. Systém podpory v triede konzultuje triedny učiteľ podľa potreby aj so ŠPT.

**Učiteľ**

Zodpovedá za úpravu metód, foriem, obsahu a hodnotenia vzdelávania. V prípade, že dieťa/žiak dostáva súčasne podporu na 2. – 5. stupni, učiteľ prispôsobuje metódy, formy a obsah vzdelávania v spolupráci a na základe metodického usmerňovania týchto stupňov podporných úrovní. Primárnym komunikačným partnerom je triedny učiteľ a pedagogický asistent, podľa potreby aj ŠPT.

**Pedagogický asistent**

 Podľa požiadaviek učiteľa a v spolupráci so školským špeciálnym pedagógom a ŠPT vytvára rovnosť príležitostí vo vyučovaní a pomáha pri prekonávaní rozličných bariér jednotlivcovi, skupine alebo aj celej triede. Podieľa sa na zlepšovaní klímy v triede, v úzkej spolupráci s učiteľom tvorí vyučovacie stratégie i edukačné materiály. Je podporou pre všetky deti/žiakov, ktorí to v danom momente vyžadujú. Pomáha porozumieť a individualizovať ciele a spolupracovať pri diferencovaní úloh a edukačného materiálu s ohľadom na potreby každého jedného žiaka v triede. Môže tiež vytvárať priestor pre učiteľa na vysvetlenie a objasnenie zadaní jednotlivým žiakom.

**ŠKOLSKÝ PODPORNÝ TÍM (ŠPT)**

Na škole pracuje aj **školský podporný tím** (ďalej len „ŠPT“) zložený zo školského špeciálneho pedagóga a odborných zamestnancov, kariérového poradcu a podľa potreby pedagogických asistentov. Činnosť tohto tímu sa riadi § 131 školského zákona a § 21n. a § 84a) zákona 138/2019 o pedagogických a odborných zamestnancoch, procesnými, výkonovými a obsahovými [štandardami](https://vudpap.sk/standardy/) i popísanými úrovňami podpory, predovšetkým však podporné úrovne [1. a 2. stupňa](https://www.minedu.sk/transformacia-poradni/), ale aj metodickými usmerneniami VÚDPaPu (napr. [ŠPT, 2022](https://vudpap.sk/wp-content/uploads/2022/03/Multidisciplinarny-pristup-v-skolach_s-recenziou-v1.02.pdf)). Tento tím veľmi úzko spolupracuje a je metodicky usmerňovaný centrom poradenstva a prevencie (ďalej len „CPP“). V škole tím úzko spolupracuje s pedagógmi, vedením školy, vychovávateľmi, rodičmi a žiakmi. Členovia tímu majú príslušnú kvalifikáciu a špecializované vzdelávania určené na výkon svojich funkcií a poskytujú žiakom, rodičom a učiteľom rozličné podporné služby, riadia sa platnou legislatívou, pracovnou náplňou, školským vzdelávacím programom a metodickým usmerňovaním centra poradenstva a prevencie v našom okrese. Pôsobenie týchto zamestnancov je plne v súlade s cieľmi výchovy a vzdelávania, so školským zákonom a najlepším záujmom dieťaťa. A hoci samotná činnosť tímu nepodlieha špeciálnemu súhlasu rodičov tak ako je to napríklad v rezorte zdravotníctva, predsa jeho činnosť je podporná, partnerská a otvorená s vysokým štandardom etiky a transparentnosti a informačnou povinnosťou vo vzťahu k rodičom. Držíme sa zásady, že rodič je partner školy a je nielen informovaný, ale aj priamo zapojený do podpory dieťaťa.

Hlavnými oblasťami podpory sú v súlade s § 131 školského zákona prevencia, výchovné a kariérové poradenstvo, rozvoj inkluzívneho vzdelávania, orientačná diagnostika, intervencia a krízová intervencia, reedukácia a metodická podpora a poradenstvo pedagogickým zamestnancom, rodičom alebo žiakom. To môže zahŕňať preventívne programy a aktivity v triedach zamerané na zlepšenie klímy, mediáciu po konflikte alebo ťaživej situácii, podpora učiteľa počas vyučovania, depistáže pri zápisoch alebo v prvých ročníkoch, sociometrie, besedy, diskusie a vzdelávanie pre rodičov a zamestnancov, účasť na rodičovských združeniach a ďalšie. Práca a činnosť týchto zamestnancov je riadnou súčasťou výchovno-vzdelávacej činnosti a napĺňania cieľov výchovy a vzdelávania.

**Kariérový poradca**

Je poverený pedagogický alebo odborný zamestnanec, ktorý zabezpečuje poradenstvo formou informačných, koordinačných, konzultačných, metodických a iných súvisiacich činností. Informuje na webovej stránke školy a formou informačných správ rodičov a žiakov o možnostiach štúdia na stredných školách, poskytuje konzultácie, realizuje so žiakmi kariérové aktivity, účasť na kariérových podujatiach a pod. Úzko spolupracuje s triednymi učiteľmi a ŠPT.

**Školský špeciálny pedagóg**

Poskytuje v škole depistážnu (zápis do 1. ročníka, príchod nových žiakov), preventívnu a reedukačnú podporu. Rozvíja pohybové zručnosti (napr. HANDLE terapia, INPP), zmyslové vnímanie a čiastkové funkcie (metóda Sindelar, metodika Zelinková – Pavučinka), rozvíjanie komunikačných zručností (Sfumato), koncentrácia pozornosti (KUPOZ), učebné štýly a metokognícia (Feuersteinovo inštrumentálne obohacovanie). Koordinuje a metodicky vedie pedagogických asistentov v súčinnosti s triednymi učiteľmi a ŠPT

**Školský psychológ**

Poskytuje individuálne sedenia so žiakmi, prostredníctvom ktorých žiaci rozvíjajú svoju emocionálnu stránku osobnosti, riešia intrapersonálne konflikty, budujú si vlastný sebaobraz, skupinové sedenia so žiakmi, prostredníctvom ktorých žiaci ventilujú
 a komunikujú vzniknuté ťažkosti v triedach. Tieto sedenia tiež slúžia na prehlbovanie vzťahov v kolektívoch, získavanie spätnej väzby, relaxáciu, navodenie pozitívnej atmosféry, na riešenie interpersonálnych konfliktov. V triedach 5. ročníka realizuje adaptačné aktivity, ktorých cieľom je adaptácia na druhý stupeň, zlepšovanie triednej klímy, prevencia patologických javov, zlepšovanie komunikačných schopností a tréning kritického myslenia. V triedach 7. ročníka realizuje výchovno-vzdelávací program Cesta k emocionálnej
 zrelosti, ktorý rozvíja základné znaky emocionálnej inteligencie. Obsah programu je postavený na metódach sociálno-psychologického tréningu, metódach zvyšovania sociálnych kompetencií, sociálneho učenia a aktivitách neformálneho vzdelávania. Prostredníctvom nich tiež prispieva k postupnému uvedomovaniu si seba samého, k posilňovaniu vlastných osobnostných kapacít, k zvládaniu osobnostných kríz, predchádzaniu sociálno-patologických javov, teda k emočnej zrelosti. Koordinuje prevenciu sociálno-patologických javov a výchovné poradenstvo.

**Sociálny pedagóg**

Poskytuje preventívne činnosti a aktivity v spolupráci so školským psychológom, zameriava sa nielen na predchádzanie a odstraňovanie sociálno-patologických javov, ale aj na budovanie priateľstiev v škole, medzigeneračné aktivity, workshopy, spoluprácu tried, poradenstvo a konzultácie pre učiteľov a rodičov, sociometrickú diagnostiku a meranie klímy v triedach a v kolektíve zamestnancov, osvetovú činnosť a pod.

**Školský logopéd**

Poskytuje logopedické služby na škole deťom, poradenstvo rodičom a zamestnancom, participuje na preventívnych programoch v podpore zdravého jazykového vývinu detí a i.

**Sociálny pracovník**

Poskytuje individuálne stretnutia s rodičmi a aj s ich deťmi, realizuje prípadové konferencie, pomáha rodinám pri výchove a vzdelávaní v škole i v teréne v súčinnosti s podporným tímom, poskytuje sociálne poradenstvo dospelým aj deťom a i.

**CENTRUM PORADENSTVA A PREVENCIE (CPP)**

Škola aktívne a úzko spolupracuje s CPP, a to v súlade s výkonovými a obsahovými štandardmi výchovného poradenstva prostredníctvom podporných úrovní (§ 131 ods. 1 školského zákona). CPP vykonáva taktiež metodickú činnosť a supervíznu činnosť pre školský podporný tím, pedagogických a odborných zamestnancov a zákonných zástupcov alebo zástupcov zariadenia (§ 131 ods. 4 školského zákona). CPP koordinuje činnosti ŠPT na škole, pravidelne realizuje metodické a supervízne stretnutia ŠPT v okrese, realizuje vzdelávania pre nich, zúčastňuje sa prípadových štúdií v prípade spoločných klientov/žiakov, poradenstvo pri podpore triednych učiteľov a pedagogických asistentov a podpore vedení škôl. Pracovníci poradenského zariadenia vstupujú do priestorov školy po spoločnej dohode s vedením či zamestnancami školy.

Odborná činnosť prevencie a krízovej intervencie zo strany CPP sa poskytuje v škole v súčinnosti so ŠPT, pričom na základe § 2 ods. 6 vyhlášky o poradenských zariadeniach sa nevyžaduje osobitný informovaný súhlas. Obsah odbornej činnosti - prevencie CPP - v škole podľa § 2 ods. 12 vyhlášky o poradenských zariadeniach zahŕňa:

* sociometrické merania vzťahov v triede a klímy triedy,
* preventívne programy zamerané na zlepšenie vzťahov v triede a kariérové poradenstvo,
* prevencia a krízová intervencia pri šikanovaní a konfliktoch v triede.

**ÚROVNE PODPORNÝCH OPATRENÍ**

 Škola na podporu výchovno-vzdelávacích potrieb žiakov podľa § 2 h) školského zákona poskytuje podporu všetkým žiakom a to tak, že *zabezpečuje podmienky, organizáciu a realizáciu výchovno-vzdelávacieho procesu spôsobom, ktorý primerane zodpovedá potrebám telesného, psychického a sociálneho vývinu žiakov* v úzkej spolupráci so ŠPT na 3 úrovniach.

**Podporné opatrenia 1. stupňa – univerzálna preventívno-výchovná činnosť**

 Podporná úroveň 1. stupňa sa poskytuje všetkým žiakom ako súčasť výchovno-vzdelávacej činnosti. Cieľom je zabezpečiť optimálne podmienky pre sociálno-emocionálny, kognitívny a osobnostný rozvoj žiaka. Prostredníctvom úpravy obsahu, foriem a metód sa univerzálne preventívne aktivity a princípy implementujú do výchovy a vzdelávania, ktoré pričom sa zameriavajú na budovanie pozitívnej klímy a zdravých vzťahov v triede, nenásilnej vzájomnej komunikácie pocitov a potrieb, riešenie žiackych konfliktov, sledovanie pokroku žiakov, udržiavanie motivácie, rozvoj prosociálneho správania a empatie, kongruencie, kariérového poradenstva. Realizuje ju v triede každý PZ aktívnou spoluprácou so ŠPT v spolupráci so zákonným zástupcom (ďalej len ZZ) žiaka***.***

Východiskom podpory 1. stupňa je pedagogická diagnostika zameraná na všetky aspekty celostného rozvoja žiaka v súlade s profesijným štandardom (potreby v oblasti učenia, identifikácia talentov, nadania, ťažkostí vo vzdelávaní, sociálne a rodinné vzťahy, situácia žiakov, klíma v triede atď.). Učiteľ prispôsobuje výchovno-vzdelávaciu činnosť žiakom tak, aby podporovala ich celkový rozvoj a zohľadňovala individuálne potreby, silné a slabé stránky. Spolupracuje pri tom so samotným žiakom, pedagogickým asistentom, školským podporným tímom a ZZ žiaka. Napr. poskytnutie vyššej časovej dotácie na naučenie sa obsahu, diferencované, alternatívne úlohy, úprava a zníženie množstva látky/úlohy, poskytovanie šance na opakované preskúšanie alebo testovanie v prípade záujmu žiaka podľa stanovených pravidiel alebo v prípade preukázaných objektívnych ťažkostí na strane žiaka, v elektronickom systéme umožňujú učitelia žiakom vidieť triednu knihu – učivo aj úlohy tak, aby žiak i rodič mali všetko prehľadne na jednom mieste. Rodičom i žiakovi sa poskytuje priebežne spätná väzba, v prípade ťažkostí sa učiteľ rozpráva aj individuálne so žiakom a hľadá porozumenie. Rešpektuje sa individuálne tempo žiakov, poskytuje dostatok času podľa potrieb žiakov na vypracovanie úloh, testov a projektov. Rozvíja sa sebahodnotenie žiaka aspoň dva krát ročne formou ústnej alebo písomnej sebareflexie a hodnotenia svojej práce a úsilia. Buduje sa v triede rešpektujúcu a bezpečná atmosféra. Využívajú sa aj skupinové aktivity a činnosti, kde je okrem obsahu dôležitý aj rozvoj rozličných zručností ako spolupráca, komunikácia,

**Príchod nového žiaka**

Keď do školy prichádza nový žiak či už ako prvák alebo v priebehu školskej dochádzky, tento proces sa dôsledne pripravuje podľa stanovenej štruktúry. Ak ide o spádového žiaka a je miesto v triede, nový žiak sa prijíma bez ohľadu na okolnosti, ale s príslušnými krokmi a postupom. Ak ide o nespádového žiaka, jeho prestup sa realizuje po odbornom zvážení a vyhodnotení záujmu triedy a učiteľa.

* Pri nových žiakoch sa realizuje forma zápisu (v prvom ročníku hromadný zápis, v mimoriadnych termínoch a pri prestupe individuálny zápis), ktorá zahŕňa osobné stretnutie žiaka, rodiča a školy.
* Zápis sprevádza vyplnenie dotazníka základných informácií podľa § 11 ods. 6 šk. zákona o základných údajoch dieťaťa a rodiča, informácie o fyzickom a duševnom zdraví, diagnostické správy a súdne rozhodnutia ohľadne starostlivosti o dieťa, ak je relevantné.
* Pri prestupujúcich žiakoch sa príchod realizuje spravidla postupne v priebehu viacerých dní až týždňov v závislosti od potrieb dieťaťa a situácie v triede (napr. formou adaptačného týždňa, postupného príchodu do triedy na menej hodín a pod.)
* Príchod nových žiakov je konzultovaný so ŠPT, ktorý sa spravidla s triednym učiteľom zúčastňuje prijímacieho procesu alebo dodatočného stretnutia po prijatí.
* Rodič pri vstupe do školy je povinný si dôkladne pozrieť a má právo sa pýtať a informovať o ŠkVP a systéme práce ŠPT, PO, šk. poriadku, prevencii a pod.
* Po rozhodnutí o prijatí žiaka prebieha spravidla komunikácia medzi prijímajúcou a predchádzajúcou základnou alebo materskou školou so zámerom zaslania dokumentácie a lepšej adaptácii a nastavení podpory dieťaťa.
* Žiaci a učitelia sú cez triedneho učiteľa informovaní o novom žiakovi, o základných informáciách o žiakovi, pričom podľa okolností môže byť žiak uvedený aj privítaním, zoznámením, triednym rituálom/oslavou, pridelením buddyho, realizovaním teambuildingu triedy (napr. v prípade spájania tried, väčšieho množstva nových žiakov a pod.)
* ŠPT a triedny učiteľ sledujú nových žiakov (aj v prípade prvákov aj prestupu) cca 3 mesiace intenzívnejšie a najneskôr do 3 mesiacov informujú aj na pedagogickej rade alebo elektronickým systémom učiteľov, vedenie školy a rodičov o prebiehajúcom procese adaptácie žiaka/žiakov. V prípade prvákov sa realizuje hneď prvý mesiac aj depistáž zameraná na adaptačný proces (spravidla aj v súčinnosti s učiteľmi materskej školy).

**K zápisu prvákov**

* Deň v škole pre predškolákov z MŠ - deti z MŠ prídu na návštevu do školy, kde robia cielené aktivity, ŠPT zo škôl dostane prvé info, oboznámi sa s deťmi, potom pri zápise sa k tomu vedia vrátiť, deti majú pracovné listy, úlohy, sú škôlkari v prváckej triede, príp. tiež MŠ deti spolu s prvákmi.
* Informovanie rodičov, komunikácia s nimi: pre rodičov prvákov základná škola spolu s MŠ realizuje prednášku k školskej zrelosti, aj informácie o škole pre rodičov detí všeobecne k nástupu do školy. Beseda môže byť aj na tému „Budeme mať predškoláka“ na úrovni celej mestskej časti spolu s CPP a zriaďovateľom.

**K prechodu na stredné školy**

Prechod žiakov na stredné školy je dôsledne pripravovaný a monitorovaný. Žiaci dostávajú intenzívnejšie najmä skupinové kariérové poradenstvo, zúčastňujú sa DOD spoločne aj individuálne, majú možnosť si svoje predpoklady vyskúšať v diagnostickom procese v rámci vyučovania aj s možnosťou individuálneho poradenstva v škole alebo v prípade potreby aj špecializované poradenstvo v CPP. Žiaci sa v škole dôkladne pripravujú na testovanie 9 a podľa záujmu sa im poskytne podpora k prijímacím pohovorom na vyučovaní alebo mimo neho vo forme krúžku. V prípade žiakov so ŠVVP sa môžu so súhlasom rodiča a žiaka realizovať aj úpravy pri T9 (nahlasovanie prebieha už na jeseň) a v prípade prijímačiek takéto úpravy sa realizujú iba v prípade, že rodič k prihláške priloží príslušnú poradenskú správu s odporúčaniami. Škola po dohode s rodičom môže kontaktovať strednú školu v prípade, že je potrebné realizovať nejaké úpravy na prijímačkách. Po prijatí žiaka so ŠVVP na strednú školu je možné v súčinnosti so strednou školou zrealizovať aj stretnutie k pokračovaniu vzdelávania a nastavenia IVP žiaka.

**Podpora dieťaťa cudzinca**

Podporné opatrenia pre deti cudzincov zahŕňajú jazykovú a psychosociálnu podporu vrátane adaptačného procesu začlenenia. V prípade mladších žiakov (1. stupeň) začlenenie a jazyková podpora prebieha prirodzene v kolektíve detí v triede s podporou triednych učiteľov, ktorí dostávajú metodickú podporu zo zdrojového centra jazykovej podpory a psychosociálnej pomoci školského podporného tímu a CPP. V prípade starších žiakov (2. stupeň) riaditeľ školy rozhodnutím o prijatí zároveň rozhodne o realizovaní podporného opatrenia (Katalóg PO, § 145a šk. zákona) v školskom zariadení Centra voľného času na úrovni okresu v tzv. [Inkluzívnom centre jazykovej podpory](https://inklucentrum.sk/inkluzivne-jazykove-centrum/).

----------------------

V prípade potreby sa **žiakovi ohrozenému rizikom predčasného ukončenia** školskej dochádzky (podľa §145 a) ods. 2 písmeno k) šk. zákona) poskytne podpora formou:

* doučovania,
* rozšíreného času na učenie sa (realizované prostredníctvom mentoringu a tútoringu rovesníkov, alebo starších žiakov či dobrovoľníkov),
* úprav v obsahu a hodnotení žiaka,
* rovesníckych programov,
* spoluprácou so zákonnými zástupcami žiaka,
* spoluprácou s relevantnými externými subjektami.

Rozvíjanie komunikačnej schopnosti, jazyka a reči:

* v triedach 1. ročníka sa plošne uskutočňuje preventívny program Tréning fonematického uvedomovania podľa Eľkonina alebo iný preventívny program,
* na základe pravidelnej práce so žiakmi prvého ročníka identifikujeme žiakov s ťažkosťami v tejto oblasti a v druhom polroku 1. ročníka s nimi individuálne začína cielene pracovať školský špeciálny pedagóg,
* na prvom stupni je dôsledne sledovaný rečový vývin žiakov a odporúčané sú logopedické intervencie, ktoré sa uskutočňujú na škole alebo mimo nej,
* vykonávané sú činnosti na sociálne začlenenie žiakov s iným materinským jazykom ako slovenským.

Rozvíjanie sociálno-komunikačných zručností:

* v triedach 1. a 2., v prípade potreby aj 3. ročníka sú realizované preventívne sociálno-psychologické programy Zippyho kamaráti, Kamaráti Jabĺčka alebo pod..

V škole sa uskutočňuje **prevencia** na podporu fyzického zdravia, duševného zdravia a prevencia výskytu rizikového správania (podľa §145 a) ods. 2 písmeno t) šk. zákona) - k opatreniu nie je potrebné žiadne vyjadrenie na účel PO, vykonáva sa automaticky.

* preventívne programy
* školský poriadok zameraný na spravodlivejšie a ľudskejšie formované pravidlá školského života v súčinnosti so žiakmi a radou školy,
* škola pravidelne sleduje a realizuje skríning dochádzky prospechu a správania žiakov cez prístup ŠPT do internetovej žiackej knižky a triednej knihy
* prinášanie systémových návrhov pre zlepšenie
* špecifické sledovanie rizikových faktorov ako je adaptácia žiakov prvého ročníka ZŠ
* prechod na druhý stupeň ZŠ
* prestup alebo odchod žiaka
* umožňuje všetkým žiakom prístup k ŠPT a jeho službám, keď to v priebehu školskej dochádzky žiak alebo rodič potrebuje pre individuálnu podporu
* umožňuje prácu v škole a triedach aj zamestnancom CPP pri preventívnej činnosti
* krízovej intervencii
* informuje rodičov, žiakov a zamestnancov cez webovú stránku

V prípade potreby sa žiakom, rodičom a zamestnancom školy zabezpečuje **krízová intervencia** (podľa §145 a) ods. 2 písmeno u) šk. zákona). Vykonáva sa v prípade živelnej pohromy, úmrtia žiaka v triede, prípadne iných dramatických udalostí. Krízovú intervenciu podľa [schváleného štandardu](https://www.minedu.sk/data/att/27197.pdf) vykonáva vždy odborný zamestnanec školy alebo CPP, ktorý je v krízovej intervencii špeciálne vyškolený. K opatreniu nie je potrebné žiadne vyjadrenie na účel PO, vykonáva sa automaticky.

**Podporné opatrenia 2. stupňa – cielená podporná úroveň**

Je určená žiakom so zvýšenými nárokmi na podporu, ktoré môžu byť aj prechodného charakteru, vrátane detí a žiakov so špeciálnymi výchovno-vzdelávacími potrebami (ďalej len ŠVVP) s cieľom optimalizovať a podporiť proces výchovy a vzdelávania. Podporné opatrenie vykonáva ŠPT v úzkej spolupráci s vyučujúcimi a zákonnými zástupcami žiakov spravidla v čase vyučovania. Podporné opatrenie sa zameriava na zmierňovanie prekážok žiaka vo výchove a vzdelávaní s cieľom zabezpečiť rozvoj jeho schopností alebo osobnosti a dosiahnutie primeraného stupňa vzdelania a rozvoja osobnosti prostredníctvom intervencií.

V 2. stupni podpory škola zabezpečuje podporné opatrenie [doučovanie alebo cielené učenie](https://podporneopatrenia.minedu.sk/zabezpecenie-doucovania-alebo-cieleneho-ucenia-na-dosiahnutie-najvyssieho-individualneho-kognitivneho-potencialu-dietata-alebo-ziaka/) na dosiahnutie najvyššieho individuálneho kognitívneho potenciálu dieťaťa alebo žiaka (podľa §145 a) ods. 2 písmeno t) šk. zákona). Doučovanie prebieha v škole 2 krát týždenne skupinovo alebo individuálne a zabezpečuje ho na to určený zamestnanec alebo externý subjekt.

**Podporné opatrenia 3. stupňa – aditívna podpora**

 Uvedené podporné opatrenia sú určené pre žiakov s diagnostikovanými ŠVVP. Vyjadrenie na účel podporných opatrení vydáva zariadenie poradenstva a prevencie. Podporné úrovne 3. stupňa sú zabezpečované a vykonávané odbornými zamestnancami centra poradenstva a prevencie v spolupráci so ŠPT. Škola poskytuje špecifickú podporu žiakom, ktorí podľa § 2 i) šk. zákona majú **špeciálne výchovno-vzdelávacie potreby.** Tá sa realizuje buď v rámci Školského vzdelávacieho programu alebo jeho doplnením cez **Individuálny vzdelávací program** podľa § 7a) školského zákona, pričom sa realizuje *úpravou podmienok, obsahov, foriem, metód a prístupov vo výchove a vzdelávaní, uplatnenie ktorých je nevyhnutné na rozvoj schopností alebo osobnosti žiaka, aby dosiahol primeraný stupeň vzdelania a začlenenie do spoločnosti*. Žiak postupuje podľa individuálneho vzdelávacieho programu len v tých prípadoch, ak nemôže postupovať ŠkVP (napr. žiak s viacerými ťažkosťami a úpravou dochádzky...).

**Individuálny vzdelávací program** zahŕňa:

1. podklady z realizovaných činností 1. a 2. úrovne (pedagogická diagnostika, orientačná diagnostika ŠPT, podklady z odborných intervencií, vypracované podklady pre diagnostiku v CPP),
2. vyšetrenie v centre poradenstva a prevencie (zväčša na odporúčanie ŠPT a triedneho učiteľa) a stanovenie ŠVVP a následných odporúčaní úprav,
3. vypracovanie formálneho dokumentu v súčinnosti s triednym učiteľom a súhlasom rodiča.
4. úzku spoluprácu a spoločné konziliárne stretnutia podľa potreby rodiča, žiaka, učiteľa, prípadne asistenta, ak pôsobí v triede a člena ŠPT v prepojení na odporúčania centra poradenstva a prevencie,
5. žiak má možnosť využiť aj dodatočnú psychologickú, sociálno-pedagogickú i špeciálno-pedagogickú starostlivosť v priestoroch školy v pravidelných intervaloch alebo podľa dohody individuálne alebo skupinovo,
6. zabezpečenie alebo odporúčanie špeciálnych pomôcok, učebných textov a i. počas vyučovania,
7. úpravy rozvrhu, čiastočné a dočasné oslobodenie od dochádzania do školy, úprava a zmena systému hodnotenia alebo nehodnotenie v predmetoch.

Žiakom so ŠVVP sa podľa Katalógu podporných činností poskytuje podporné opatrenie: Poskytovanie výchovy a vzdelávania na [základe úpravy](https://podporneopatrenia.minedu.sk/poskytovanie-vychovy-a-vzdelavania-na-zaklade-upravy-obsahu-vychovy-a-vzdelavania-a-hodnotenia-vysledkov-dosiahnutych-detmi-alebo-ziakmi-vo-vychove-a-vzdelavani/) obsahu výchovy a vzdelávania a hodnotenia výsledkov dosiahnutých deťmi alebo žiakmi vo výchove a vzdelávaní (podľa §145 a) ods. 2 písmeno b) šk. zákona).

**VŠEOBECNÉ POSTUPY PRI ŽIAKOCH SO ŠVVP**

**Žiaci s ťažkosťami v učení**

Žiak s ťažkosťami v učení je taký žiak, ktorého potenciál nezodpovedá výsledkom učenia sa a ktorý v učení zlyháva aj napriek snahe a príprave (môže ísť aj o žiakov s poruchami učenia, NKS a i.). Takémuto žiakovi sa môže poskytovať podpora podľa dohody medzi učiteľom, rodičom a školským podporným tímom pri priebežnom hodnotení a úprave metód a prístupov, po odporúčaní CPP aj rozsiahlejšie. Špeciálny pedagóg metodicky usmerňuje vyučujúcich a spolupracuje na tvorbe IVP, ak je to potrebné. Všeobecné odporúčania pre postup učiteľa žiaka s ťažkosťami v učení sa aplikujú učiteľom alebo v súčinnosti s podporným tímom podľa potrieb žiaka a v prípade potreby (zlyhávanie žiaka, nedodržiavanie podpory a i.) sa ukotvia v písomnej podobe (napr. elektronickou správou, mailom alebo zápisnicou, či IVP):

* podporuje také metódy práce a overenia, ktoré sú pre žiaka efektívnejšie (skúšanie menších celkov, rozdelenie času, overenie si, či žiak porozumel, zvýraznenie kľúčových pojmov a slov v texte, používanie ilustrácií, písomky mimo triedy alebo s asistentom a i.),
* upravuje hodnotenie alebo nehodnotí písomné výstupy (diktáty, slohové práce), príp. iné výstupy (učenie sa naspamäť väčšie celky, slovíčka), ktoré vyplývajú zo žiakovho znevýhodnenia,
* žiaka je vopred informovaný, čo sa od neho bude vyžadovať, z čoho bude hodnotený, nech nie jeho výkon negatívne ovplyvnený,
* pri písaní poznámok je potrebné zvážiť možnosť odfotiť si poznámky od spolužiaka, z tabule,
* rešpektuje správanie žiaka spôsobené ťažkosťami v učení (pozornosť, pomalšie psychomotorické tempo a pamäť, nerovnomerné výkony, unaviteľnosť, grafomotorika),
* vedie žiaka k samostatnosti a pozitívnym prístupom zvyšuje jeho sebadôveru,
* zváži umiestnenie žiaka v triede tak, aby mohol vnímať výklad učiteľa všetkými zmyslami a do lavice posadí žiaka s takým spolužiakom, ktorý bude schopný a ochotný v prípade potreby pomôcť,
* pri práci so žiakom používa vhodné pomôcky (po dohode so špeciálnym pedagógom) a učí ho s nimi pracovať aj samostatne,
* zapája do podpory žiaka aj pedagogického asistenta a pracovný postup vo výchovno-vzdelávacom procese konzultuje so školským špeciálnym pedagógom,
* ďalšie podmienky podľa konkrétnych odborných odporúčaní ŠPT či CPP.

**Žiaci s ťažkosťami v správaní**

Základom pre špecifický postup pri vzdelávaní žiakov s ťažkosťami v správaní je vytvorenie pozitívneho vzťahu medzi triednym učiteľom/učiteľmi, triedou a žiakom. Ide najmä o žiakov s poruchami aktivity a/alebo pozornosti, žiakov s vysokofunkčným autizmom, traumatickým pozadím a i. Vzdelávanie žiaka si vyžaduje podľa potreby koordinovaný tímový prístup učiteľa, psychológa, špeciálneho pedagóga a pedagogického asistenta a dlhodobé sledovanie a monitoring žiaka. Podľa potreby sa realizujú uvedené intervencie a podporné opatrenia:

* Rozhovory, mediácia konfliktov, reflexia prežívania, sociometria v triede sú bežnou súčasťou intervencií. Taktiež zaraďovanie relaxačných techník, arteterapeutických a muzikoterapeutických techník.
* Zmena miesta (pokiaľ možno vylúčiť všetky vedľajšie rušivé podnety). Vhodné je žiaka posadiť do blízkosti učiteľa, na dohľad. Poprípade s pokojnejším spolužiakom tak, aby mal v zornom poli čo najmenej rušivých podnetov. Počas vyučovania mať na lavici k dispozícií len pomôcky, ktoré momentálne potrebuje. Umožňovať rodičovi a žiakom potrebné informácie o úlohách a učive cez elektronickú žiacku knižku.
* Zaraďovanie pohybového uvoľnenia (sedenie v lavici je striedané zmenou polôh a rôznymi pohybovými cvičeniami). V prípade potreby umožniť relaxačné okienka (s asistentom mimo triedy.)
* Znížiť prestimulovanie podnetmi trávením veľkej prestávky sám v herničke, neskorší príchod na vyučovanie (napr. o 15 min.) tak, aby žiak prišiel do školy a triedy už v tichu, skoršie odchody z poslednej hodiny na obed a i.
* Pri konfliktných situáciách najprv upokojiť situáciu i žiaka a vždy sa vrátiť k situácii v pokoji, dať porozumenie, vysvetliť veci alebo aj stanoviť hranicu (ideálne by mal žiak dopredu vedieť, aké negatívne následky budú nasledovať).
* Zamerať sa výraznejšie na predvídateľnosť prostredia, dostatočne včas oznamovať zmeny a pripravovať na nich žiaka, vyhnúť sa zbytočným prekvapeniam, jasná štruktúra vyučovania, stanovený harmonogram dňa, program hodiny, dôslednosť pedagóga.
* Vyučovaciu hodinu pravidelne obohacovať o tímové aktivity a skupinovú prácu – rozdelenie triedy na skupinky a následne zadanie úloh.
* Osvedčuje sa pravidelná kontrola vyhotovených domácich úloh a poznámok v zošite, na záver vyučovania prekontrolovať úlohy zadané v priebehu vyučovacej hodiny.
* Využiť prebytok energie u žiaka – zapájať ho do školských žiackych projektov, mimo-školských aktivít, zadávať mu rôzne typy nie veľmi zložitých úloh, alebo stručne precvičovať prebraté učivo.
* Vyhýbame sa direktívnemu prístupu a príkazom či zákazom, namiesto toho sa skúsime so žiakom pokojne porozprávať a vysvetliť mu, čo sa od neho očakáva. Poskytnúť žiakovi viac podpory, porozumenia, snažiť sa vytvoriť vzťah plný dôvery.
* Uistiť sa, či žiak sleduje výklad učiteľa, napr. udržiavať s ním častejší očný kontakt.
* Častejšie striedanie činností.
* Oddeliť správanie, ktoré sa nám nepáči od samotnej osoby žiaka - „Nepáči sa mi, keď robíš.......“ namiesto „Si zlý!!“
* Pomôcť žiakovi nájsť prostriedok, ktorým môže redukovať aktuálne prežívané napätie, hnev (napr. dovoliť mu kresliť, modelovať z plastelíny, využiť pomôcky na odbúranie napätia, stresové loptičky a i.).
* Podľa potreby hovoriť o prejavoch správania žiaka aj s triedou.
* Poskytnúť žiakovi viac podpory, porozumenia, snažiť sa vytvoriť vzťah plný dôvery. Vystaviť na nástenke pravidlá a postupy, na každý deň alebo činnosť stanoviť pravidelný rozvrh, vyvesiť ho a často vysvetľovať.
* Na začiatku hodiny stanoviť program a na konci ho zrekapitulovať, pravidelne robiť prehľad prebratého učiva alebo činnosti, opakovať a upevňovať vedomosti a zručnosti.
* Pri vysvetľovaní zapísať na tabuľu hlavné body.
* Úlohy rozdeliť na menšie časti tak, aby zodpovedali možnostiam koncentrácie pozornosti žiakov, dokončenie úlohy okamžite potvrdiť a aj primerane oceniť.
* Školské skúšanie a práce, ktoré majú vplyv na klasifikáciu, by sa mali diať iba za dobrého sústredenia a dobrej spolupráce žiaka, a to len v prvej polovici vyučovacieho času a na začiatku jednotlivých vyučovacích hodín.

Úlohou školských podporných tímov je spoluvytvárať priestor na škole pre pozitívnu sociálnu klímu, prinášať filozofiu pozitívneho myslenia, chrániť priestor pred vstupom negatívnych kampaní v súvislosti s duševným zdravím a zviditeľňovaním tém, v rámci kultúry škole, ktoré treba významnejšie posilňovať (bezpečné prostredie, psychické bezpečie, copingové stratégie, zdrojovanie, duševné zdravie a pod.)